На основу члана 59. став 1. Закона о локалној самоуправи („Сл. гласник РС“, бр. 129/2007, 83/2014-др. закон, 101/16-др. закон и 47/18), члана 63. став 2. и члана 37. став 1. тачке 7) Статута Града Ниша („Сл. лист Града Ниша“, бр. 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_\_\_. године, доноси

**О Д Л У К У**

**О ИЗМЕНАМА И ДОПУНАМА**

**ОДЛУКЕ О ОРГАНИЗАЦИЈИ ГРАДСКИХ УПРАВА ГРАДА НИША**

**Члан 1.**

У Одлуци о организацији градских управа Града Ниша („Службени лист Града Ниша“, број 114/2020), у члану 36. ставови 1. и 2. мењају се и гласе:

**„Градска управа за органе Града и грађанска стања**, образује се за обављање послова за потребе Скупштине Града, Градоначелника, Градског већа, послова грађанских стања и опште послове, послове радних односа и управљања људским ресурсима и послова из области информатичко-комуникационих послова.

У Градској управи за органе Града и грађанска стања обављају се следећи послови: стручни, нормативни, оперативни, организациони и административно - технички послови за потребе органа Града и радних тела Скупштине, Градоначелника и Градског већа; нормативно правна контрола нацрта општих аката; послови унапређења управних процедура у раду са странкама; објављивање аката; општи послови, послови радних односа и послови управљања људским ресурсима за органе и службе Града и Канцеларију за економски развој; послови стручне подршке у раду Жалбене комисије; послови грађанских стања за територију града Ниша; послови грађанских стања за град Приштину и општине са територије АП Косово и Метохија: Подујево, Глоговац, Обилић, Липљан и Косово Поље; вођење бирачког списка за територију града Ниша и његово ажурирање; успостављање система е-Управе и послови који произилазе из Информационог система за размену података; послови евиденције печата, канцеларијског пословања, послови пријемне канцеларије, писарнице, архиве и доставне службе; планирање, пројектовање, увођење и одржавање икт система и географског информационог система и обезбеђење инфраструктурне подршке; израда и ажурирање садржаја органа Града Ниша на интернету; одржавање сервера и база података рачунарских система и средстава веза (мобилна, фиксна телефонија, интернет, мобилни интернет и пренос података); обезбеђење заштите и интегритета података и информатичке безбедности; планирање, развој, израда, тестирање и имплементација софтвера за потребе органа Града; израда финансијског плана у процедури припреме буџета Града по функцијама из надлежности Управе и праћење реализације, законитог и наменског коришћења средстава; израда плана јавних набавки и учешће у спровођењу поступака јавних набавки из надлежности Управе, у сарадњи са надлежном градском управом.“

**Члан 2.**

У члану 38. став 1. мења се и гласи:

**„Градска управа за грађевинарство** образује се за обављање послова из области уређења простора и изградње објеката, послове из области утврђивања доприноса за утврђивање грађевинског земљишта као и послова поступака обједињене процедуре, послова бесправно изграђених објеката и послова из области грађевинске инспекције.“

У члану 38. став 5. мења се и гласи:

„Послови у вези елабората о заједничком припремању и опремању грађевинског земљишта, уговора о заједничком припремању, односно опремању грађевинског земљишта као и послови везани за обрачун доприниса за уређење грађевинског земљишта; рад на припреми и подношењу захтева за издавање локацијских услова, грађевинске дозволе, пријаве радова, употребне дозволе и решења у поступку обједињене процедуре за објекте из програмa који се односе на уређивање грађевинског земљишта и изградњу; врши озакоњење бесправно изграђених објеката и издаје решења о озакоњењу објеката, односно делова објеката за које је у поступку легализације издато решење о грађевинској дозволи, али не и решење о употребној дозволи; скенирање и потписивање електронски квалификованим потписом елабората геодетских радова и правноснажног решења о озакоњењу ради достављања органу надлежном за послове државног премера и катастра; надзор над радом инвеститора, извођача и осталих учесника у изградњи објеката; контрола примене прописа, техничких норматива и стандарда који регулишу изградњу сталних и привремених објеката и преглед пројектне документације; евидентирање и контрола бесправне градње као и доношење и извршавање решења о уклањању објеката; надзор над коришћењем објеката; налог за прибављање употребне дозволе; предузимање мера у вези са објектима склоних паду као и у циљу безбедености изградње; води поступак за уклањање ствари и других предмета са површина јавне намене; доноси Програм уклањања објеката и План на основу службене евиденције о свим извршним решењима за уклањање објеката, односно делова објеката и одговара за његово извршење; израда финансијског плана у процедури припреме буџета Града по функцијама из надлежности Управе и праћење реализације, законитог и наменског коришћења средстава; израда плана јавних набавки и учешће у спровођењу поступака јавних набавки из надлежности Управе.“

**Члан 3.**

Градска управа за органе Града и грађанска стања преузеће документацију, предмете, опрему и средства за рад од Градске управе за грађевинарство чије послове преузима.

**Члан 4.**

Градско веће ће, на предлог начелника Градске управе за органе Града и грађанска стања, донети акт о организацији и систематизацији радних места у органима града, службама и посебним организацијма, најкасније у року од 15 дана од дана достављања.

Запослени у Градској управи за органе Града и грађанска стања и Градској управи за грађевинарство настављају да обављају послове радних места на која су распоређени, до распоређивања на основу акта из става 1. овог члана.

**Члан 5.**

Градско веће ће поставити вршиоце дужности начелника и вршиоце дужности заменика начелника Градске управе за органе Града и грађанска стања и Градске управе за грађевинарство у складу са законом и чланом 19. Одлуке о организацији градских управа Града Ниша.

**Члан 6.**

Ова одлука ступа на снагу наредног дана од дана објављивања у „Службеном листу Града Ниша".

Број: \_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_. године

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О Б Р А З Л О Ж Е Њ Е**

Чланом 59. став 1. Закона о локалној самоуправи („Службени гласник РС", бр. 129/2007 и бр. 83/2014 - др. закон) прописано је да скупштина општине доноси акт о организацији градске управе на предлог градског већа. Чланом 66. став 1.наведеног Закона прописано је да се одредбе овог закона које се односе на скупштину општине примењују на градску скупштину.

У члану 37. став 1. тачка 7. Статута Града Ниша ("Службени лист Града Ниша", број 88/2008, 143/2016 и 18/2019), прописано је да скупштина града у складу са законом доноси прописе и друге опште акте.

Разлог за доношење Одлуке о изменама и допунама Одлуке о организацији Градских управа Града Ниша је стварање услова за функционално јединство процеса рада у градским управама и обједињавање сродних послова управа у целовит систем.

Градска управа за органе Града и грађанска стања је захваљујући подршци Министарства за државну управу и локалну самоуправу започела активности на успостављању Јединственог управног места, те је припајање послова из информатичко - комуникационе области Градској управи за органе Града и грађанска стања, заправо функционално реорганизовање компатибилних послова који се односе на развој електронске управе у локалној администрацији. То у пракси значи, да ће Градска управа за органе Града и грађанска стања, осим досадашњих послова обављати и информатичко - комуникационе послове за потребе органе Града, а да ће Градска управа за грађевинарство фокусирати свој делокруг надлежности на послове из области уређења простора и изградње објеката, утврђивања доприноса за уређивање грађевинског земљишта, бесправно изграђених објеката и послова из области грађевинске инспекције.

Овом одлуком регулисана су и друга питања од значаја за њену примену (преузимање документације средстава, опреме, распоређивање запослених, руковођење градским управама).

Одлуком су уређене прелазне и завршне одредбе којима је прописано питање ступања на снагу и почетка примене ове одлуке, као и средства, опрема и руковођење, зарад несметаног рада градских управа чији се делокруг рада мења, из ког разлога се предлаже ступање на снагу ове одлуке наредног дана од дана објављивања у „Службеном листу Града Ниша“.

У Нишу, август 2021. године

**Вршилац дужности заменика начелника**

**Градске управе за органе Града**

**и грађанска стања**

**Иван Ђорђевић**